Vytautas Nedzinskas

Vytautas Nedzinskas (1940 m. vasario 27 d. Alytuje – 2002 m. vasario 7 d. žuvo Žuvinto rezervate) – Lietuvos gamtininkas, rašytojas, gamtos mokslų daktaras, parašęs 9 knygas apie gamtą, įvairių mokslinių leidinių bendraautoris, publicistas, nuo 1965 m. nuolat rašęs spaudoje gamtos, gamtosaugos tematika. Mokslininkas, publicistas, visuomenininkas, gamtininkas, Žuvinto rezervato direktorius, Lietuvos rašytojų sąjungos narys, Lietuvai pagražinti draugijos Alytaus skyriaus pirmininkas, Alytaus apskrities literatų klubo „Tėkmė“, dzūkų kultūros žurnalo „Dainava“ leidėjas.

 Įvertinimas 
 Didžiojo Lietuvos kunigaikščio Gedimino 5 laipsnio ordinas
 Alytaus miesto savivaldybės kultūros premija
 2001-aisiais išrinktas Dzūkijos krašto Metų žmogumi  .
 Po mirties suteiktas Alytaus miesto garbės piliečio vardas.

 Bibliografija 
 Paukščių ežeras / Vytautas Nedzinskas. – Vilnius, 1971. 52 p.
 Sparnuočių namai / Aleknonis Antanas, Nedzinskas Vytautas. – Vilnius: Mokslas, 1976. – 104 p., [44] iliustr. lap. iliustr.
 Gulbės Lietuvoje / Vytautas Nedzinskas. – Vilnius: Mokslas, 1980. – 121 p., iliustr. lap. iliustr.
 Žuvinto metai / Vytautas Nedzinskas. – Vilnius: Mintis, 1984. – 95 p., [22] iliustr. lap. iliustr.
 Paukštulis – ežero vaikas / Nedzinskas Vytautas; iliustravo Vilius Jurkūnas. Vilnius: Vyturys, 1987. 108, [3] p. iliustr.
 Bevardžio upelio deltoje: Iš gamtininko užrašų / Vytautas Nedzinskas. – Alytus: Alytaus naujienos, 1993. – 87 p. iliustr.
 Žuvinto šiokiadieniai / Vytautas Nedzinskas. – Vilnius: Mintis, 1997. – 218, [1] p. iliustr. ISBN 5-417-00752-8
 Gamtininko poringės: apybraižos / Vytautas Nedzinskas. – Vilnius: Du Ka, 1999. – 130, [2] p. iliustr. ISBN 9986-647-08-8: 7.00
 Pasakojimai apie gulbes: apybraižos / Vytautas Nedzinskas. – Vilnius: Lietuvos rašytojų sąjungos leidykla, 2003. – 256 p. : iliustr. ISBN 9986-39-260-8

 Slapyvardžiai 
Rašydamas straipsnius gamtos tematika, Vytautas Nedzinskas pasirašydavo ir savo pavarde, ir slapyvardžiais V. Baravykėnas, V. Nomeika, Vyt. Nomeika, Vytautas Nomeika, N. Vytenis, A. Žurkus.
Galimi V. Nedzinsko slapyvardžiai: A. Dagilis, N. Dzūkas, V. Dzūkas, J. Ešerys, V. Narušis, Vaclovas Narušis, V. Neimantas, S. Pušaitis, S. Tyla, N. Vytautaitis, A. Vytautėnas, N. Vytaitis, V. Vytėnas.

 Gamtos konkursai 
Vytautas Nedzinskas laikraštyje „Komunistinis rytojus“ rengė gamtos konkursus, nors oficialiai buvo rašoma, kad gamtos konkursų organizatoriai – laikraščio redakcija, Alytaus gamtos apsaugos draugija.

Gamtininko organizuoti konkursai:
 „Pažinkime gimtąją Dzūkiją“ 1968
 „Pažinkime gamtą, įminkime jos paslaptis“ 1969
 „Gamta – antrieji mūsų namai“ 1970
 „Gamta – antrieji mūsų namai“ 1970
 „Tausokime gamtos turtus“ 1971
 „Įminkime gamtos paslaptis“ 1972
 „Sklaidykime gamtos metraštį“ 1973
 „Pažink, saugok, globok“ 1974
 „Gamtos apsauga 77“ 1977
 "Ar pažįsti tėviškės gamtą? " 1986
 „Metų laikai“ 1987

 Premija 
Po gamtininko žūties Dzūkijoje įsteigtos Vytauto Nedzinsko vardo premijos, skatinančios plėtoti jo pradėtą gamtosauginę, kultūrinę, švietėjišką veiklą Alytaus krašte. Jos steigiamos kas dvejus metus. Konkursą organizuoja visuomeninė organizacija „Dzūkų kultūros draugė“.

 Knyga apie V. Nedzinską 

Tolimas gamtininko giminaitis Antanas Nedzinskas parašė knygą apie šį žmogų: „Vytauto Nedzinsko pašaukimas“. Knygos tekstas gausiai iliustruotas nuotraukomis, dienoraščių fragmentais, kitais išlikusiais dokumentais.
Knygą papildo DVD kompaktinis diskas su filmais apie gamtininką ir visatekste straipsnių duomenų baze.

Vytauto Nedzinsko pašaukimas / [[Antanas Nedzinskas]]. – [Vilnius: A. Nedzinskas], 2005 ([Vilnius]: Garsų pasaulis). – 137, [1] p. : iliustr., faks. + 1 vaizdo diskas (DVD). – Tiražas [1000] egz. – ISBN 9955-665-02-5 (įr.)

 Rašytojai ir kritikai apie Vytauto Nedzinsko kūrybą 
 V. Nedzinskas moka gražiai derinti dokumentalumą ir beletristiką, ir čia man regis, glūdi jo talento paslaptis (Algimantas Baltakis, 1994).
 V. Nedzinsko publicistikos pasaulis – Žuvinto rezervatas. Tačiau jis be galo didelis, nes pereina į visos Lietuvos problemas, mūsų pačių gyvenimą ir santykius su aplinka. Reikia turėti talento, kad galėtum taip jautriai sulieti problemą, žinias, patirtį publicistikos meno jėga (Stasys Kašauskas, 1994).
 V. Nedzinsko knygos žavi romantišku žvilgsniu į gamtą ir žmones, pabrėžia jų nedalomumą, sakytume, dvasinį ryšį(Jonas Linkevičius, 2002).

J. Linkevičius nekrologiniame straipsnyje rašė, kad Vytautas Nedzinskas kasmet vasarį pėsčias apeidavo palias. 2002-ųjų viduržiemį staiga pradėjęs tirpti Žuvinto ledas – tragiškai pasibaigusios vasario kelionės priežastis: keliauninkas, tyrinėtojas pateko į klastingą ežero pakrantės properšą ir nebeįstengė iš jos išsigelbėti.

 Šaltinių sąrašas 

 Vytauto Nedzinsko pašaukimas / Antanas Nedzinskas. – [Vilnius: A. Nedzinskas], 2005 ([Vilnius]: Garsų pasaulis). – 137, [1] p. : iliustr., faks. + 1 vaizdo diskas (DVD). – Tiražas [1000] egz. – ISBN 9955-665-02-5
 www.alytus.rvb.lt/vparodos/nedzinskas/index1.html

Kategorija:Lietuvos rašytojai
Kategorija:Lietuvos publicistai
Kategorija:Lietuvos zoologai
Kategorija:Lietuvos ornitologai